[pic] | KOMISIJA EVROPSKIH SKUPNOSTI |

Bruselj, 5.8.2009

COM(2009) 418 konč.

Predlog

SKLEP SVETA

o stališču Skupnosti glede poslovnika za reševanje sporov in etičnega kodeksa za arbitre, ki ju določa Sporazum o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani

OBRAZLOŽITVENI MEMORANDUM

Sporazum o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani je bil podpisan 15. oktobra 2008 in se začasno uporablja od 29. decembra 2008.

Člen 216 Sporazuma določa, da Skupni svet Cariforum-ES v treh mesecih od začetka začasne uporabe Sporazuma sprejme poslovnik za urejanje postopkov reševanja sporov in etični kodeks za arbitre. Zato mora Skupni svet ta pravila sprejeti na svojem prvem srečanju.

Predlog

SKLEP SVETA

o stališču Skupnosti glede poslovnika za reševanje sporov in etičnega kodeksa za arbitre, ki ju določa Sporazum o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,

ob upoštevanju predloga Komisije[1],

ob upoštevanju naslednjega:

(1) Sporazum o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani je bil podpisan 15. oktobra 2008 in se začasno uporablja od 29. decembra 2008.

(2) V skladu s členom 216 navedenega sporazuma mora Skupni svet Cariforum-ES sprejeti poslovnik za urejanje postopkov reševanja sporov v okviru tega sporazuma. Člen 221(2) Sporazuma se sklicuje na etični kodeks za arbitre, ki ga je treba priložiti poslovniku.

(3) Skupnost mora določiti stališče, ki ga bo zavzela na Skupnem svetu Cariforum-ES v zvezi s sprejetjem poslovnika za reševanje sporov in etičnega kodeksa za arbitre –

SKLENIL:

Edini člen

Stališče Skupnosti v zvezi s sprejetjem sklepa Skupnega sveta o poslovniku za reševanje sporov in etičnega kodeksa za arbitre, ki ju določa Sporazum o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani, temelji na osnutku sklepa Skupnega sveta, priloženem k temu sklepu.

V Bruslju, […]

Za Svet

Predsednik […]

OCENA FINANČNIH POSLEDIC ZAKONODAJNEGA PREDLOGA S PRORAČUNSKIM VPLIVOM, OMEJENIM IZKLJUČNO NA STRAN PRIHODKOV

1. NASLOV PREDLOGA:

Sklep Sveta o stališču Skupnosti glede poslovnika za reševanje sporov in etičnega kodeksa za arbitre, ki ju določa Sporazum o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani.

2. PRORAČUNSKE VRSTICE:

Poglavje in člen: Upravna sredstva Komisije za kritje stroškov za tolmačenje in stroškov za prostore.

Znesek za zadevno leto – samo v primeru spora: v primeru nepredvidenih potreb se lahko sredstva črpajo iz naslednjih proračunskih vrstic:

20.02.01 − Zunanjetrgovinski odnosi, vključno z dostopom do trgov držav nečlanic Skupnosti

20.01.02.11.00.02.40 − Zasedanja, ki vključujejo le notranje osebje Komisije/Konference

3. FINANČNI VPLIV

X Predlog nima finančnih posledic.

( Predlog nima finančnega vpliva na odhodke, ima pa finančni vpliv na prihodke – učinek je naslednji:

v mio EUR (na eno decimalno mesto natančno)

4. UKREPI PROTI GOLJUFIJAM

5. OPOMBE

PRILOGA

SKLEP št. 2/200.. SKUPNEGA SVETA,

ustanovljenega s Sporazumom o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani,

v zvezi s sprejetjem poslovnika za reševanje sporov in etičnega kodeksa za arbitre in mediatorje

SKUPNI SVET CARIFOFORUM-ES JE −

ob upoštevanju Sporazuma o gospodarskem partnerstvu med državami Cariforum na eni strani ter Evropsko skupnostjo in njenimi državami članicami (v nadaljnjem besedilu: Sporazum), podpisanega 15. oktobra 2008 v Bridgetownu, Barbados, ter zlasti člena 216 in člena 221(2) Sporazuma –

SKLENIL:

Člen 1

Poslovnik za reševanje sporov in etični kodeks za arbitre in mediatorje v skladu s tem sporazumom sta določena v Prilogi I oziroma II.

Člen 2

Evropska skupnost nosi stroške celotne organizacije v zvezi s posvetovanji, mediacijo in arbitražo, z izjemo honorarjev in stroškov mediatorjev in arbitrov, ki so deljeni[2].

Člen 3

Ta sklep začne veljati … .

V … 200..

PRILOGA I

Poslovnik za reševanje sporov v skladu z delom III Sporazuma o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani

Člen 1

Splošne določbe

1. V delu III (Izogibanje in reševanje sporov) Sporazuma in v skladu s temi pravili:

- „svetovalec“ pomeni oseba, ki jo pogodbenica pooblasti za svetovanje ali pomoč v zvezi s postopki arbitražnega senata,

- „pomočnik“ pomeni oseba, ki v okviru mandata člana arbitražnega senata zanj opravlja raziskave ali ga podpira,

- „pogodbenica pritožnica“ pomeni katera koli pogodbenica, ki zahteva ustanovitev arbitražnega senata na podlagi člena 207 tega protokola,

- „pogodbenica, proti kateri je vložena pritožba“ pomeni pogodbenica, ki domnevno krši določbe iz člena 203 Sporazuma,

- „arbitražni senat“ pomeni senat, ustanovljen po členu 207 Sporazuma,

- „zastopnik pogodbenice“ pomeni zaposleni ali katera koli oseba, ki jo imenuje ministrstvo, vladni organ ali kateri koli drugi javni subjekt pogodbenice,

- „dan“ pomeni koledarski dan, razen če je drugače določeno.

2. Pogodbenica, proti kateri je vložena pritožba, je zadolžena za logistično upravljanje postopkov za reševanje sporov, zlasti za organizacijo zaslišanj, razen kadar je dogovorjeno drugače.

3. Pogodbenici si izmenjata seznam datumov svojih uradnih praznikov in dela prostih dni na prvi ponedeljek vsakega decembra za naslednje leto. Če se obdobje iz tega poslovnika konča na državni praznik ali dela prosti dan katere koli od pogodbenic, se šteje, da se je izteklo naslednji delovni dan. Nikoli se ne šteje, da so kakršni koli dokumenti, obvestila ali zahtevki prejeti na državni praznik ali dela prosti dan.

Člen 2

Uradno obveščanje

1. Pogodbenici in arbitražni senat posredujejo vse zahtevke, obvestila, pisna stališča ali druge dokumente po elektronski pošti, isti dan pa en izvod pošljejo po telefaksu, priporočeni pošti, kurirju, po pošti s povratnico ali katerem koli drugem telekomunikacijskem sredstvu, s katerim je mogoče dokazati pošiljanje. Če ni dokazano nasprotno, se šteje, da je bilo elektronsko sporočilo prejeto na dan pošiljanja.

2. Pogodbenica pošlje drugi pogodbenici in vsem arbitrom elektronski izvod vseh svojih pisnih stališč. Predloži se tudi izvod v tiskani obliki.

3. Imenovana kontaktna točka za vsa uradna obvestila držav Cariforuma je koordinator Cariforuma iz člena 234(1) Sporazuma, za pogodbenico ES pa Generalni direktorat za trgovino Evropske komisije. Pogodbenici druga drugo nemudoma obvestita o vseh spremembah v zvezi z imenovanimi kontaktnimi točkami.

4. Manjše pisne napake v zahtevkih, obvestilih, pisnih stališčih ali drugih dokumentih v zvezi s postopkom arbitražnega senata, se lahko popravijo s predložitvijo novega dokumenta, v katerem so spremembe jasno razvidne.

5. Glede na predmet sporne določbe se kopije vseh zahtevkov in uradnih obvestil, naslovljenih na Odbor za trgovino in razvoj Cariforum–ES, pošljejo tudi drugim relevantnim pododborom, ustanovljenim v skladu s Sporazumom.

Člen 3

Začetek arbitražnega postopka

1. Če se pogodbenici ne dogovorita drugače, se sestaneta z arbitražnim senatom v desetih dneh po datumu njegove ustanovitve, da določijo zadeve, ki se zdijo pogodbenicama ali arbitražnemu senatu primerne, vključno s honorarji in stroški za arbitre, ki so običajno skladni s standardi STO. Člani arbitražnega senata in zastopniki pogodbenic se lahko teh sestankov udeležijo prek telefona ali video konference.

2. (a) Če se pogodbenici v sedmih dneh od datuma ustanovitve arbitražnega senata ne dogovorita drugače, je obseg pooblastil arbitražnega senata naslednji:

„ob upoštevanju ustreznih določb Sporazuma proučiti zadevo, na katero se nanaša zahtevek za ustanovitev arbitražnega senata, odločiti o združljivosti zadevnega ukrepa z določbami Sporazuma, navedenimi v zahtevku za ustanovitev, in sprejeti odločitev v skladu s členom 209 Sporazuma.“(b) Pogodbenici morata dogovorjeni obseg pooblastil uradno sporočiti arbitražnemu senatu v petih dneh po svojem dogovoru.

Člen 4

Začetna stališča

Pogodbenica pritožnica predloži svoja začetna pisna stališča najpozneje dvajset dni po datumu ustanovitve arbitražnega senata. Pogodbenica, proti kateri je vložena pritožba, predloži svoj odgovor najpozneje dvajset dni po datumu prejema začetnega pisnega stališča.

Člen 5

Delovanje arbitražnega senata

1. Predsednik arbitražnega senata predseduje vsem njegovim sejam. Arbitražni senat lahko predsednika pooblasti za odločanje o upravnih in postopkovnih zadevah.

2. Če ni določeno drugače, lahko arbitražni senat opravlja svoje dejavnosti prek katerih koli sredstev, tudi telefona, telefaksa ali računalniških povezav.

3. Posvetovanj arbitražnega senata se lahko udeležijo le arbitri, arbitražni senat pa lahko dovoli, da se posvetovanj udeležijo tudi njihovi pomočniki.

4. Oblikovanje odločitev je v izključni pristojnosti arbitražnega senata in prenos pristojnosti ni dovoljen.

5. Kadar se pojavi postopkovno vprašanje, ki ga določbe Sporazuma ali tega poslovnika ne zajemajo, lahko arbitražni senat po posvetovanju s pogodbenicama sprejme ustrezen postopek, ki je združljiv s Sporazumom ali temi pravili in zagotavlja enako obravnavo obeh pogodbenic.

6. Kadar arbitražni senat meni, da bi bilo treba spremeniti katerega od rokov, ki se v postopkih uporablja, ali da bi bila potrebna kakršna koli postopkovna ali upravna prilagoditev, pisno obvesti pogodbenici o razlogih za spremembo ali prilagoditev in o obdobju ali prilagoditvi, ki sta potrebna. Arbitražni senat tako spremembo ali prilagoditev lahko sprejme po posvetovanju s pogodbenicama. Roki iz člena 209 tega Sporazuma se ne spreminjajo.

Člen 6

Nadomestitev

1. Kadar se arbiter ne more udeležiti postopka, kadar odstopi ali mora biti zamenjan, je nadomestni arbiter izbran v skladu s členom 207(3) Sporazuma.

2. Če katera od pogodbenic meni, da arbiter ne izpolnjuje zahtev etičnega kodeksa iz Priloge II in ga je treba zato zamenjati, ta pogodbenica drugo pogodbenico o tem uradno obvesti v 15 dneh od trenutka, ko je izvedela za okoliščine, ki kažejo na arbitrovo resno kršitev etičnega kodeksa.

Kadar katera od pogodbenic meni, da arbiter, ki ni predsednik, ne izpolnjuje zahtev etičnega kodeksa, se pogodbenici posvetujeta in, če se o tem sporazumeta, arbitra odstavita in izbereta zamenjavo po postopku iz člena 207(3) Sporazuma.

Kadar se pogodbenici ne sporazumeta glede potrebe po zamenjavi arbitra, lahko katera koli od njiju zahteva, da se zadeva predloži predsedniku arbitražnega senata, ki sprejme končno odločitev.

Če predsednik meni, da kateri od arbitrov ne izpolnjuje zahtev etičnega kodeksa, z žrebom izbere novega arbitra s seznama posameznikov iz člena 221 Sporazuma, na katerem je bil prvotni arbiter. Če sta pogodbenici prvotnega arbitra izbrali v skladu s členom 207(2) Sporazuma, je nadomestni arbiter izbran z žrebom s seznama posameznikov, ki sta jih v skladu s členom 221 Sporazuma predlagali pogodbenica pritožnica in pogodbenica, proti kateri je vložena pritožba. Novi arbiter je izbran v petih dneh od predložitve zahteve predsedniku arbitražnega senata.

3. Kadar katera od pogodbenic meni, da predsednik arbitražnega senata ne izpolnjuje zahtev etičnega kodeksa, se pogodbenici posvetujeta in, če se o tem sporazumeta, predsednika zamenjata in izbereta nadomestnega po postopku iz člena 207(3) Sporazuma.

Če se pogodbenici ne sporazumeta glede potrebe po zamenjavi predsednika, lahko katera koli od njiju zahteva, da se zadeva predloži enemu od preostalih članov s seznama, izbranih za delovanje v funkciji predsednika v skladu s členom 221(1) Sporazuma. Ime te osebe izbere z žrebom predsednik odbora za trgovino in razvoj Cariforum-ES ali njegov pooblaščenec. Odločitev te osebe o potrebi za zamenjavo predsednika je dokončna.

Če ta oseba odloči, da prvotni predsednik ne izpolnjuje zahtev etičnega kodeksa, z žrebom izbere novega predsednika s preostalega seznama posameznikov iz člena 221(1) Sporazuma, ki bi lahko prevzel funkcijo predsednika. Novi predsednik je izbran v petih delovnih dneh od predložitve zahteve iz tega odstavka.

4. Postopki arbitražnega senata se prekinejo za obdobje, potrebno za izvedbo postopkov iz tega člena.

Člen 7

Zaslišanja

1. Predsednik določi datum in uro zaslišanja v dogovoru s pogodbenicama in drugimi člani arbitražnega senata ter to pisno potrdi pogodbenicam. Pogodbenica, ki je pristojna za logistično upravljanje postopkov, te podatke tudi javno objavi, kadar je zaslišanje odprto za javnost. Arbitražni senat lahko odloči, da zaslišanja ne bo sklical, če se pogodbenici s tem strinjata.

2. Če se pogodbenici ne dogovorita drugače, zaslišanje poteka v Bruslju, kadar je pogodbenica pritožnica država Cariforuma, in na ozemlju držav Cariforuma, kadar je pritožnica pogodbenica ES. Če spor zadeva ukrep države podpisnice Cariforuma, zaslišanje poteka v glavnem mestu te države, razen če ta država uradno ne obvesti senata v desetih dneh od njegove ustanovitve, da mora zaslišanje potekati drugje.

3. Arbitražni senat lahko samo v izjemnih okoliščinah skliče eno dodatno zaslišanje. Za postopke v skladu s členi 211(2), 212(2) in 214(2) Sporazuma ni dodatnih zaslišanj.

4. Vsi arbitri morajo biti prisotni ves čas vsakega zaslišanja.

5. Ne glede na to, ali je postopek odprt za javnost ali ne, se zaslišanj se lahko udeležijo naslednje osebe:

(a) zastopniki pogodbenic,

(b) svetovalci pogodbenicam,

(c) upravno osebje, tolmači, prevajalci in sodni zapisnikarji ter

(d) pomočniki arbitrov.

Pred arbitražnim senatom se lahko izrekajo le zastopniki in svetovalci pogodbenice.

6. Vsaka od pogodbenic najpozneje sedem dni pred datumom zaslišanja arbitražnemu senatu predloži seznam imen oseb, ki bodo na zaslišanju v imenu te pogodbenice ustno predstavile argumente, ter drugih zastopnikov ali svetovalcev, ki bodo navzoči na zaslišanju.

7. V skladu s členom 216 Sporazuma so zaslišanja arbitražnega senata javna, razen če pogodbenici določita drugače. Vendar se arbitražni senat sestane za zaprtimi vrati, kadar stališče in argumenti pogodbenice vsebujejo zaupne poslovne informacije. Senat ob posvetovanju s pogodbenicama odloči o ustreznih logističnih ureditvah in postopkih za zagotovitev, da se javna zaslišanja vodijo učinkovito. Ti postopki lahko vključujejo uporabo prenosa v živo prek spleta ali televizije zaprtega kroga.

8. Arbitražni senat zaslišanje izvede na naslednji način:

Argument

(a) argument pogodbenice pritožnice,

(b) argument pogodbenice, proti kateri je vložena pritožba.

Protiargument

(a) argument pogodbenice pritožnice,

(b) replika pogodbenice, proti kateri je vložena pritožba.

9. Arbitražni senat lahko kadar koli med zaslišanjem naslovi vprašanja neposredno na katero koli pogodbenico.

10. Arbitražni senat poskrbi za zapisnik vsakega zaslišanja in ga čim prej predloži pogodbenicama.

11. Vsaka od pogodbenic lahko v 14 dneh od datuma zaslišanja predloži dopolnilno pisno stališče v zvezi s vsakim vprašanjem, ki se je pojavilo med zaslišanjem.

Člen 8

Pisna vprašanja

1. Arbitražni senat lahko kadarkoli med postopki naslovi pisna vprašanja na eno ali obe pogodbenici. Vsaka od pogodbenic prejme kopijo vseh vprašanj arbitražnega senata.

2. Pogodbenica izvod svojih pisnih odgovorov na vprašanja arbitražnega senata predloži tudi drugi pogodbenici. Vsaka od pogodbenic ima možnost, da v sedmih dneh od datuma prejema vprašanja pisno izrazi svoje pripombe na odgovor druge pogodbenice.

Člen 9

Zaupnost

Pogodbenici spoštujeta zaupnost zaslišanj arbitražnega senata, če so opravljena na zaprti seji v skladu s členom 7(7). Vsaka od pogodbenic obravnava informacije, ki jih druga pogodbenica predloži arbitražnemu senatu, kot zaupne, če jih ta pogodbenica označi za zaupne. Kadar pogodbenica v sporu predloži arbitražnemu senatu zaupno različico svojega pisnega stališča, predloži na zahtevo druge pogodbenice tudi nezaupni povzetek informacij iz svojih stališč, ki se lahko razkrije javnosti, in sicer najpozneje 15 dni po datumu bodisi zahtevka bodisi stališča, kar je poznejše. Ta poslovnik pogodbenici ne preprečuje, da bi javnosti razkrila svoja stališča.

Člen 10

Enostranski stiki

1. Arbitražni senat se ne sestaja oziroma ne vzpostavi stika s pogodbenico v odsotnosti druge pogodbenice.

2. Noben član arbitražnega senata ne sme razpravljati o kakršnih koli vidikih sporne zadeve postopka s pogodbenico ali pogodbenicama v odsotnosti drugih arbitrov.

Člen 11

Stališča amicus curiae

1. V skladu s členom 217 Sporazuma lahko arbitražni senat sprejema nezahtevana pisna stališča, če se predložijo v 15 dneh od datuma ustanovitve arbitražnega senata, če so jedrnata in v nobenem primeru niso daljša od 15 tipkanih strani, vključno s prilogami, in če neposredno zadevajo vprašanja, ki jih obravnava arbitražni senat.

2. Stališče vsebuje opis osebe, ki stališče predloži, bodisi fizične ali pravne, vključno z vrsto njenih dejavnosti in virom financiranja, ter opredelitev interesa te osebe v arbitražnem postopku. Napisano je v jeziku, ki ga izbereta pogodbenici v skladu s členom 218 Sporazuma in členom 14 tega poslovnika.

3. Arbitražni senat navede v svojih odločitvah vsa prejeta stališča, ki so v skladu z zgornjimi pravili. Arbitražni senat v svoji odločitvi ni dolžan obravnavati argumentov iz takšnih predloženih stališč. Vsako stališče, ki ga prejme arbitražni senat na podlagi tega člena poslovnika, se predloži pogodbenicama, da izrazita svoje pripombe.

Člen 12

Informacije ali tehnični nasveti

Kadar senat v skladu s členom 217 Sporazuma pridobi informacije ali tehnične nasvete od virov, ki niso pogodbenice, o svoji nameri za pridobitev takih informacij ali tehničnih nasvetov uradno obvesti pogodbenice ter jim da možnost, da predložijo pripombe. Senat upošteva pripombe pogodbenic glede vseh prejetih informacij ali tehničnih nasvetov, kadar senat te informacije ali tehnične nasvete upošteva pri pripravi svoje odločitve.

Člen 13

Nujni primeri

V nujnih primerih iz Poglavja 2 dela III Sporazuma arbitražni senat po posvetovanju s pogodbenicama ustrezno prilagodi roke iz teh pravil in o teh prilagoditvah uradno obvesti pogodbenici.

Člen 14

Prevajanje in tolmačenje

1. Med posvetovanji iz člena 204 Sporazuma in najpozneje na seji iz člena 3(1) tega poslovnika si pogodbenice prizadevajo za dogovor o skupnem delovnem jeziku za postopke pred arbitražnim senatom.

2. Če se pogodbenice do tega datuma ne morejo dogovoriti o skupnem delovnem jeziku, se uporabljajo pravila iz člena 218(2) Sporazuma.

3. Pogodbenica, proti kateri je vložena pritožba, poskrbi za tolmačenje ustnih stališč v jezike, ki jih izbereta pogodbenici.

4. Odločitve arbitražnega senata se uradno sporočijo v jeziku oziroma jezikih, ki jih izbereta pogodbenici.

5. Vsaka od pogodbenic lahko izrazi pripombe na vsak prevod dokumenta, ki je napisan v skladu s temi pravili.

Člen 15

Izračun rokov

Kadar pogodbenica zaradi uporabe člena 1(3) tega poslovnika prejme dokument na datum, ki se razlikuje od datuma, ko isti dokument prejme druga pogodbenica, se rok, katerega izračun je odvisen od prejema tega dokumenta, izračuna od zadnjega datuma prejema takšnega dokumenta.

Člen 16

Drugi postopki

1. Ta poslovnik se uporablja tudi za postopke v skladu s členi 211(2), 212(2) in 214(2) Sporazuma. Vendar je treba roke iz tega poslovnika prilagoditi v skladu s posebnimi roki, ki so arbitražnemu senatu na voljo za sprejetje odločitve v teh drugih postopkih.

2. Če se prvotni senat ali nekateri njegovi člani ne morejo ponovno sestati v zvezi s postopki iz členov 211(2), 212(2) in 214(2) Sporazuma, se uporabijo postopki iz člena 207 Sporazuma. Rok za uradno obvestilo o ugotovitvi se podaljša za 15 dni.

PRILOGA II

ETIČNI KODEKS ZA ČLANE ARBITRAŽNEGA SVETA IN MEDIATORJE

Člen 1

Opredelitve pojmov

V tem kodeksu ravnanja,

(a) „član“ ali „arbiter“ pomeni član arbitražnega senata, ustanovljenega v skladu s členom 207 Sporazuma,

(b) „mediator“ pomeni oseba, ki izvaja mediacijo v skladu s členom 205 Sporazuma,

(c) „kandidat“ pomeni posameznik, katerega ime je na seznamu arbitrov iz člena 221 Sporazuma in ki se upošteva pri izbiri za člana arbitražnega senata v skladu s členom 207 Sporazuma,

(d) „pomočnik“ pomeni oseba, ki v okviru mandata nekega člana opravlja raziskave zanj ali ga podpira,

(e) „postopki“, razen kadar je drugače določeno, pomeni postopki arbitražnega senata v skladu s Sporazumom,

(f) „osebje“ nekega člana pomeni osebe, ki delujejo po navodilih in pod nadzorom tega člana, razen pomočnikov.

Člen 2

Odgovornosti v okviru postopka

Vsak kandidat in član se izogiba neprimernemu ravnanju in dajanju vtisa neprimernega ravnanja, je neodvisen in nepristranski, izogiba se neposrednim in posrednim navzkrižjem interesov ter upošteva visoke standarde vedenja, da se ohrani neoporečnost in nepristranskost postopka za poravnavo spora. Nekdanji člani morajo izpolnjevati obveznosti iz odstavkov 6 in 7 tega etičnega kodeksa.

Člen 3

Obveznost razkritja informacij

1. Preden se potrdi izbor člana arbitražnega senata v skladu s Sporazumom, mora kandidat razkriti vse svoje interese, odnose ali zadeve, ki bi lahko vplivali na njegovo neodvisnost ali nepristranskost ali ki bi lahko ustvarjali vtis neprimernega ravnanja ali pristranskosti v postopkih. V ta namen si kandidat čim bolj prizadeva razjasniti obstoj tovrstnih interesov, odnosov in zadev. Te zahteve po razkritju ne zajemajo zadev, ki bi bile za vprašanja, ki se proučujejo v postopku, nepomembne. Zahteve morajo upoštevati potrebo po spoštovanju zasebnosti oseb, za katere se kodeks uporablja, in ne smejo pomeniti administrativne obremenitve, ki bi sicer usposobljenim osebam onemogočila sodelovanje v senatu.

2. Kandidat ali član obvešča o zadevah v zvezi z dejanskimi ali morebitnimi kršitvami tega etičnega kodeksa le Odbor za trgovino in razvoj Cariforum-ES, da jih lahko pogodbenici proučita.

3. Ko je član izbran, si še naprej čim bolj prizadeva razjasniti obstoj kakršnih koli interesov, odnosov ali zadev iz odstavka 1 tega člena in jih tudi razkrije. Obveznost do razkritja velja neprekinjeno, zato mora član razkriti vse tovrstne interese, odnose in zadeve, ki bi se lahko pojavili med postopkom. Član razkrije te interese, odnose in zadeve tako, da o njih pisno obvesti Odbor za trgovino in razvoj Cariforum-ES, da jih pogodbenici proučita.

Člen 4

Dolžnosti članov

1. Izbrani član ves čas postopka opravlja dolžnosti in obveznosti skrbno, hitro in pošteno.

2. Član obravnava le tista vprašanja v zvezi s postopkom, ki so potrebna za sprejetje odločitve, in te naloge ne prenaša na druge osebe.

3. Član sveta izvede vse potrebne ukrepe za zagotovitev, da so njegovi pomočniki in osebje seznanjeni z etičnim kodeksom ter ravnajo v skladu s členi 2, 3 in 7 tega kodeksa.

4. Član ne vzpostavlja enostranskih stikov v zvezi s postopkom.

Člen 5

Neodvisnost in nepristranskost članov

1. Član je neodvisen in nepristranski ter se izogiba ustvarjanju vtisa neprimernosti ali pristranskosti in ne dopusti, da bi nanj vplivali lastni interesi, zunanji pritiski, politični pomisleki, zahteve javnosti in zvestoba pogodbenici ali strah pred kritiko.

2. Član ne sprejema, neposredno ali posredno, nobenih obveznosti in ne sprejema ugodnosti, ki bi na kakršen koli način vplivale, ali dajale vtis, da vplivajo, na ustrezno izpolnjevanje njegovih obveznosti.

3. Član ne izrablja svojega položaja v arbitražnem senatu, da bi ugodil lastnim ali zasebnim interesom in se izogiba vsem dejanjem, ki bi lahko ustvarjala vtis, da so drugi v posebnem položaju, s katerega lahko nanj vplivajo.

4. Član ne dopusti, da bi finančni, poslovni, poklicni, družinski ali socialni odnosi ali odgovornosti vplivali na njegovo ravnanje ali presojo.

5. Član sveta se mora izogibati vzpostavljanju odnosov ali pridobivanju finančnih interesov, ki bi lahko vplivali na njegovo nepristranskost ali ustvarjali vtis neprimernosti ali pristranskosti.

Člen 6

Obveznosti nekdanjih članov

Vsi nekdanji člani se morajo izogibati dejavnostim, ki lahko ustvarjajo vtis, da je bil član pri opravljanju svojih dolžnosti pristranski ali da se je okoriščal z odločitvijo arbitražnega senata.

Člen 7

Zaupnost

1. Član ali nekdanji član nikdar ne razkrije ali uporabi informacij, ki niso javne in so povezane s postopkom ali pridobljene med postopkom, razen za namene postopka, in v nobenem primeru ne razkrije ali uporabi katere koli takšne informacije za pridobitev osebnih koristi ali koristi za druge ali za škodovanje interesom drugih oseb.

2. Član ne razkrije odločitve arbitražnega senata ali njenega dela, dokler se ne objavi v skladu s tem Sporazumom.

3. Član ali nekdanji član nikdar ne razkrije posvetov arbitražnega senata ali stališč članov.

Člen 8

Stroški

Vsak član si beleži ter izstavi končni obračun za čas, ki ga je porabil za postopek, in stroške, ki so pri tem nastali.

Člen 9

Mediatorji

Pravila iz tega etičnega kodeksa, ki veljajo za člane ali nekdanje člane, se smiselno uporabljajo tudi za mediatorje.

[1] UL C […], […], str. […].

[2] Razume se, da plačila uradnikov, zastopnikov ali svetovalcev katere koli pogodbenice, ki sodeluje pri organizaciji zaslišanj, ne spadajo k organizacijskim stroškom.